KOMISIJOS SPRENDIMAS
2006 m. gruodžio 18 d.
dėl alachloro neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios veikliosios medžiagos, leidimų panaikinimo
(pranešta dokumentu Nr. C(2006) 6567)
(tekstas svarbus EEE)
(2006/966/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 25 d., patikrinimo darbų programą. Išsamios šios programos vykdymo taisyklės buvo nustatytos 1992 m. gruodžio 11 d. Reglamentu (EEB) Nr. 3600/92, nustatančiu išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (2).
(2)
1994 m. balandžio 27 d. Komisijos reglamentu (EB) Nr. 933/94, nustatančiu augalų apsaugos produktų veikliąsias medžiagas ir skiriančiu ataskaitų rengėjas valstybes nares Komisijos reglamentui (EEB) Nr. 3600/92 (3) įgyvendinti, nustatytos augalų apsaugos priemonių veikliosios medžiagos, kurias reikėtų įvertinti pagal Reglamento (EEB) Nr. 3600/92 nuostatas, paskirta valstybė narė, kuri bus kiekvienos veikliosios medžiagos įvertinimo ataskaitos rengėja ir nurodyti kiekvienos veikliosios medžiagos gamintojai, laiku pateikę pranešimą.
(3)
Alachloras yra viena iš 89 Reglamente (EB) Nr. 933/94 nurodytų veikliųjų medžiagų.
(4)
Pagal Reglamento (EEB) Nr. 3600/92 7 straipsnio 1 dalies c punktą Ispanija, kaip paskirta valstybė narė ataskaitos rengėja, pagal šio reglamento 6 straipsnio 1 dalies nuostatas 1999 m. liepos 20 d. Komisijai pateikė pranešėjų pateiktos informacijos įvertinimo ataskaitą.
(5)
Komisija, gavusi valstybės narės ataskaitos rengėjos ataskaitą, pradėjo konsultuotis su valstybių narių ekspertais ir pagrindiniais pranešėjais, kaip numatyta Reglamento (EEB) Nr. 3600/92 7 straipsnio 3 dalyje. Paaiškėjo, kad reikia papildomų duomenų. Komisijos sprendimu 2001/810/EB (4) pranešėjui buvo nustatytas galutinis duomenų pateikimo terminas, kuris baigėsi 2002 m. gegužės 25 d. Tuo pačiu sprendimu nurodytiems ilgalaikiams tyrimams atlikti buvo nustatytas kitas galutinis terminas - 2002 m. gruodžio 31 d.
(6)
2003 m. gruodžio 19 d. Komisija surengė trišalį pasitarimą, kuriame dalyvavo pagrindiniai duomenų pateikėjai ir valstybė narė ataskaitos apie šią veikliąją medžiagą rengėja.
(7)
Ispanijos parengtą įvertinimo ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete. Šis svarstymas buvo baigtas 2006 m. balandžio 4 d. parengus Komisijos alachloro peržiūros ataskaitą.
(8)
Svarstymuose dėl alachloro kilo klausimų, kuriuos sprendė Augalų sveikatos, augalų apsaugos produktų ir jų likučių mokslininkų grupė. Mokslininkų grupės buvo paprašyta pateikti savo nuomonę dviem klausimais. Pirma, ar atliekant kancerogeniškumo tyrimą su žiurkėmis pastebėtas nosies kriauklių auglių atsiradimas turi ką nors bendro su žmonėmis; jei taip, ar tai susiję su genotoksiniu mechanizmu. Antra, ar apie 65, 85, 54, 25, 76 ir 51 metabolitus, viršijančius 0,1 µg/l, pateiktos informacijos pakanka įrodyti, kad jie nėra susiję su šiuo reiškiniu. Savo pirmu klausimu pateiktoje nuomonėje (5) mokslininkų grupė padarė išvadą, kad nosies kriauklių auglių atsiradimą, pastebėtą atliekant kancerogeniškumo tyrimus su žiurkėmis, lemia ne genotoksinis, o kitoks poveikis. Nors šis poveikis galimas ir žmonėms, visiškai neįtikėtina, kad būtų pasiektos tokios aktyvių metabolitų koncentracijos, dėl kurių prasidėtų vėžį sukeliančių reiškinių grandinė. Antruoju klausimu mokslininkų grupė nusprendė, kad 65, 54 ir 25 metabolitų toksiškumas buvo tinkamai ištirtas, tačiau toksinių medžiagų duomenų bazėje nepakanka duomenų apie 85, 76 ir 51 metabolitus. Genotoksinių medžiagų duomenų bazėje taip pat nepakanka informacijos apie 85, 76 ir 51 metabolitus. Kalbant apie 25 metabolitą mokslininkų grupė negalėjo padaryti išvados, kad šis metabolitas yra saugus genotoksiškumo atžvilgiu. Nutarta, kad nors apie 65 ir 54 metabolitus pateiktos informacijos pakanka įrodyti, kad jie neturi nieko bendro su minėtu reiškiniu, to negalima pasakyti apie 85, 76, 51 ir 25 metabolitus.
(9)
Vertinant šią veikliąją medžiagą buvo iškelti ir kiti susirūpinimą keliantys klausimai. Buvo nustatyta, kad numatoma minėtų metabolitų koncentracija požeminiame vandenyje viršija 0,1 µg/l - didžiausią leistiną normą. Be to, negalima atmesti, kad alachloras turi kancerogeninio potencialo. Tokiomis aplinkybėmis 2004 m. balandžio 29 d. Komisijos direktyva 2004/73/EB (6) dvidešimt devintą kartą derinančia su technikos pažanga Tarybos direktyvą 67/548/EEB (7) dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo alachloras yra priskiriamas prie 3 kategorijos kancerogenų. Šiuo atveju nuspręsta, kad tikslinga padidinti saugos veiksnius nustatant leistiną operatoriaus sąlyčio lygį (LOSL). Medžiagos poveikis ją tvarkant ir naudojant normomis, t. y. numatytomis dozėmis vienam hektarui, kurias pasiūlė pranešėjas, viršytų šį lygį ir, kitaip tariant, keltų neleistiną riziką operatoriams.
(10)
Kadangi šios problemos liko neišspręstos, remiantis pateikta informacija atlikti įvertinimai neatskleidė, ar galima tikėtis, kad augalų apsaugos produktai, kurių sudėtyje yra alachloro, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(11)
Todėl alachloras neturėtų būti įtrauktas į Direktyvos 91/414/EEB I priedą.
(12)
Reikėtų imtis priemonių siekiant užtikrinti, kad galiojantys augalų apsaugos produktų, kurių sudėtyje yra alachloro, leidimai per nustatytą laikotarpį būtų panaikinti, nebeatnaujinami, ir kad nebūtų išduodami nauji šių produktų leidimai.
(13)
Bet koks valstybių narių suteikiamas lengvatinis laikotarpis turimoms augalų apsaugos produktų, kurių sudėtyje yra alachloro, atsargoms sunaikinti, sandėliuoti, pateikti į rinką ir sunaudoti turėtų būti ne ilgesnis kaip dvylika mėnesių, kad šios atsargos būtų naudojamos ne ilgiau kaip dar vieną auginimo sezoną.
(14)
Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal 1978 m. gruodžio 21 d. Tarybos direktyvą 79/117/EEB, draudžiančią pateikti į rinką ir naudoti augalų apsaugos produktus, turinčius tam tikrų veikliųjų medžiagų (8), su paskutiniais pakeitimais, padarytais Reglamentu (EB) Nr. 850/2004 (9)
(15)
Šis sprendimas neapriboja galimybės teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti alachlorą į tos direktyvos I priedą.
(16)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Alachloras nėra įtraukiamas į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra alachloro, leidimai panaikinami iki 2007 m. birželio 18 d.;
b)
nuo 2006 m. gruodžio 19 d. augalų apsaugos produktų, kurių sudėtyje yra alachloro, leidimai neišduodami arba neatnaujinami remiantis Direktyvos 91/414/EEB 8 straipsnio 2 dalyje nurodyta leidžiančia nukrypti nuostata.
3 straipsnis
Bet koks valstybei narei suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2008 m. birželio 18 d.
4 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 18 d.